b'\n_START_ARTICLE_\nLaurids Henriksen Lindenov\n_START_PARAGRAPH_\nLaurids (eller Lars) Henriksen Lindenov til Oreg\xc3\xa5rd (omkring 1650 \xe2\x80\x93 10. oktober 1690) var en dansk amtmand._NEWLINE_Han var s\xc3\xb8n af Henrik Ottesen Lindenov (d\xc3\xb8d 1673) og Beate Christoffersdatter Ulfeldt._NEWLINE_Han havde, formentlig p\xc3\xa5 udlandsrejser, f\xc3\xa5et betydelige sprogkundskaber, var dygtig til at ride, f\xc3\xa6gte og danse, til matematik og arkitektur, s\xc3\xa5 at han \xe2\x80\x9dkunne passere for Professor deri\xe2\x80\x9d. I nogle \xc3\xa5r var han kammerjunker hos kong Christian 5. og fulgte ham p\xc3\xa5 hans rejser samt var derp\xc3\xa5 nogen tid i samme egenskab ved det gottorpske hof hos kongens s\xc3\xb8ster._NEWLINE_I 1681 blev han amtmand over Bergenhus Amt og fungerede ogs\xc3\xa5 som stiftamtmand for den umyndige Christian Gyldenl\xc3\xb8ve. Han var assessor i overhofretten, i hvis m\xc3\xb8der han dog kun deltog lidt, samt efterh\xc3\xa5nden kancelli-, justits- og etatsr\xc3\xa5d. Sammen med amtmand Hans Lillienskiold i Finmarken foretog han fra marts 1685 til januar 1686 p\xc3\xa5 orlogsskibet Havfruen en unders\xc3\xb8gelses- og inspektionsrejse til Nordland og Finmarken mod den russiske gr\xc3\xa6nse, p\xc3\xa5 hvilken han ofte var i fare, og hvorover han leverede kongen \xe2\x80\x9den kuri\xc3\xb8s Beskrivelse\xe2\x80\x9d._NEWLINE_Efter et bes\xc3\xb8g i Danmark druknede han sammen med sin gravide hustru og flere sl\xc3\xa6gtninge 10. oktober 1690 ved Solesand p\xc3\xa5 J\xc3\xa6deren, n\xc3\xa6r Stavanger._NEWLINE_Han var et par \xc3\xa5r tidligere blevet gift med Deliana L\xc3\xbctzow (f\xc3\xb8dt 9. november 1659), en datter af amtmand Hugo L\xc3\xbctzow til Lundsg\xc3\xa5rd. Han efterlod sig ved sin d\xc3\xb8d en st\xc3\xb8rre bogsamling.'